b'\n_START_ARTICLE_\nL\xc3\xadnia R7 (Rodalia de Barcelona)\n_START_SECTION_\nRodalies\n_START_PARAGRAPH_\nEl 1980 RENFE va crear Cercan\xc3\xadas, en el marc d\'un pla de millores per "trencar la mala imatge de Renfe", que va suposar la instauraci\xc3\xb3 de 162 serveis de rodalia nous i la millora d\'altres existents, el Plan General Ferroviario va suposar la modernitzaci\xc3\xb3 de la xarxa. El 1984 la companyia va passar a organitzar-se en unitats de negoci creant Cercan\xc3\xadas Renfe, posteriorment Rodalies Renfe a Catalunya, i l\'any 1985 es va reoganitzar i va sorgir un nou disseny per al servei de rodalia._NEWLINE_Anteriorment Renfe Operadora utilitzava una C de Cercan\xc3\xadas per numerar les l\xc3\xadnies, en aquest cas C7. Posteriorment van conviure amb la R de Rodalies fins al trasp\xc3\xa0s del servei de "Rodalies Barcelona" a la Generalitat de Catalunya, que es va fer efectiu l\'1 de gener de 2010, i la lletra R va passar a ser l\'\xc3\xbanica lletra distintiva dels serveis de rodalia de Barcelona.\n_START_SECTION_\nL\xc3\xadnia\n_START_PARAGRAPH_\nEls or\xc3\xadgens de l\xe2\x80\x99actual R7 es remunten al 1982 quan es va posar en servei una nova l\xc3\xadnia orbital entre el Papiol i Mollet per evitar que els trens de mercaderies entressin al centre de Barcelona. Totes les estacions actuals ja van ser constru\xc3\xafdes, per\xc3\xb2 no van fer servei de viatgers fins al cap de molts anys._NEWLINE_Aix\xc3\xad, el 1995 va entrar en servei l\'estaci\xc3\xb3 de Cerdanyola-Universitat, dins d\'una nova llan\xc3\xa7adora que comunicava Barcelona amb la Universitat Aut\xc3\xb2noma de Barcelona._NEWLINE_El 16 de maig de 2005 es va inaugurar la l\xc3\xadnia R7 de rodalia i l\'inici del servei es faria el 23 de maig de 2005, amb un trajecte que enlla\xc3\xa7ava llavors l\'Hospitalet de Llobregat amb Barcelona, Cerdanyola del Vall\xc3\xa8s i Martorell._NEWLINE_La configuraci\xc3\xb3 actual de l\xe2\x80\x99R7 es produeix el 26 de juny de 2011, amb una reestructuraci\xc3\xb3 del servei de rodalia que circumscriu aquesta l\xc3\xadnia al trajecte Barcelona Sant Andreu Arenal - Cerdanyola Universitat, on es concentra la seva demanda m\xc3\xa9s espec\xc3\xadfica, i l\'escissi\xc3\xb3 de la part nord de la l\xc3\xadnia per formar la nova l\xc3\xadnia R8 (Martorell - Granollers Centre per Cerdanyola Universitat).\n_START_SECTION_\nFutur\n_START_PARAGRAPH_\nEs projecta convertir la l\xc3\xadnia en circular, no nom\xc3\xa9s recuperant les anterior circulacions entre L\'Hospitalet de Llobregat - Martorell sin\xc3\xb3 que allargant la l\xc3\xadnia cap Molins de Rei i el Papiol . La l\xc3\xadnia a Barcelona passaria per Passeig de Gr\xc3\xa0cia en comptes de passar per Catalunya o seria necessari construir un tercer t\xc3\xbanel a Barcelona. _NEWLINE_La l\xc3\xadnia englobaria dos tipus de serveis: un primer directe Martorell-Granollers Centre (passant per Cerdanyola, Sant Cugat, Rub\xc3\xad i Castellbisbal); i un segon servei circular o en forma de lla\xc3\xa7 que uniria Martorell amb Granollers Centre passant per Barcelona (Martorell >> Cerdanyola >> Barcelona >> Cerdanyola >> Granollers) i dues vegades pel tram Rub\xc3\xad - Cerdanyola del Vall\xc3\xa8s per poder tancar el cercle o lla\xc3\xa7.'